Document ID: 32008R1022

ΚΑΝΟΝΙΣΜΌΣ (ΕΚ) αριθ. 1022/2008 ΤΗΣ ΕΠΙΤΡΟΠΉΣ
της 17ης Οκτωβρίου 2008
για τροποποίηση του κανονισμού (ΕΚ) αριθ. 2074/2005 όσον αφορά τα όρια ολικού πτητικού βασικού αζώτου (TVB-N)
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 11 παράγραφος 9,
Εκτιμώντας τα ακόλουθα:
(1)
Στο τμήμα VIII του παραρτήματος ΙΙΙ του κανονισμού (ΕΚ) αριθ. 853/2004 προβλέπεται ότι οι υπεύθυνοι επιχειρήσεων τροφίμων πρέπει να διενεργούν ειδικούς ελέγχους για να αποτρέψουν τη διάθεση στην αγορά αλιευτικών προϊόντων τα οποία είναι ακατάλληλα για κατανάλωση από τον άνθρωπο. Στους εν λόγω ελέγχους περιλαμβάνοντα τα όρια ολικού πτητικού βασικού αζώτου (TVB-N), τα οποία δεν πρέπει να υπερβαίνονται.
(2)
Το κεφάλαιο Ι του τμήματος ΙΙ του παραρτήματος ΙΙ του κανονισμού (ΕΚ) αριθ. 2074/2005 της Επιτροπής, της 5ης Δεκεμβρίου 2005, για θέσπιση μέτρων εφαρμογής για ορισμένα προϊόντα βάσει του κανονισμού (ΕΚ) αριθ. 853/2004 και για την οργάνωση επίσημων ελέγχων βάσει των κανονισμών (ΕΚ) αριθ. 854/2004 και (ΕΚ) αριθ. 882/2004, για την παρέκκλιση από τον κανονισμό (ΕΚ) αριθ. 852/2004 και για τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (2), καθορίζει τα όρια TVB-N για ορισμένες κατηγορίες αλιευτικών προϊόντων και τις μεθόδους ανάλυσης που πρέπει να χρησιμοποιούνται.
(3)
Σύμφωνα με το παράρτημα ΙΙΙ του κανονισμού (ΕΚ) αριθ. 853/2004, στην περίπτωση που πλοία τα οποία δεν είναι σχεδιασμένα και εξοπλισμένα για τη διατήρηση νωπών αλιευτικών προϊόντων για διάστημα άνω των 24 ωρών αποβιβάζουν το φορτίο τους, τα νωπά αλιευτικά προϊόντα πρέπει να καταψύχονται, το συντομότερο δυνατό, μετά την αποβίβαση, και να αποθηκεύονται στη θερμοκρασία παραπλήσια με το σημείο τήξης του πάγου.
(4)
Ωστόσο στην περίπτωση που ολόκληρα αλιευτικά προϊόντα τα οποία υφίστανται επεξεργασία σε τέτοια πλοία χρησιμοποιούνται άμεσα για την παρασκευή ιχθυελαίου για ανθρώπινη κατανάλωση, η πρώτη ύλη πρέπει να υποβάλεται σε μεταποίηση εντός 36 ωρών χωρίς κατάψυξη μετά την αλίευση ή την φόρτωση στο πλοίο, με την προϋπόθεση ότι τα αλιευτικά προϊόντα εξακολουθούν να πληρούν τα κριτήρια νωπότητας.
(5)
Επομένως, είναι σκόπιμο να καθοριστεί ένα γενικό επίπεδο για το TVB-N, το οποίο δεν θα πρέπει να υπερβαίνεται στα ψάρια που χρησιμοποιούνται για άμεση παραγωγή ιχθυελαίου για ανθρώπινη κατανάλωση, όταν γίνεται χρήση αυτής της δυνατότητας.
(6)
Λόγω των διαφορών μεταξύ των ειδών, είναι επίσης σκόπιμο να καθοριστεί υψηλότερο επίπεδο TVB-N για ορισμένα είδη. Εν αναμονή της εναρμόνισης των υψηλότερων αυτών ορίων του TVB-N σε κοινοτικό επίπεδο, πρέπει να δίνεται στα κράτη μέλη η δυνατότητα να εφαρμόζουν εθνικά όρια για ορισμένα είδη, με την προϋπόθεση ότι τα ψάρια εξακολουθούν να πληρούν τα κριτήρια νωπότητας.
(7)
Πρέπει, επομένως, να τροποποιηθεί αναλόγως ο κανονισμός (ΕΚ) αριθ. 2074/2005.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 2074/2005 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Οκτωβρίου 2008.

Labels: 0
17
6